b'\n_START_ARTICLE_\nOtto von Garnier\n_START_SECTION_\nVojna karijera\n_START_PARAGRAPH_\nOtto von Garnier ro\xc4\x91en je 1. svibnja 1859. u Neustadtu (danas Prudnik u Poljskoj). Sin je Otta von Garniera, ina\xc4\x8de general poru\xc4\x8dnika u pruskoj vojsci, i Agnes Mitzlaff. U prusku vojsku stupio je u listopadu 1876. slu\xc5\xbee\xc4\x87i u 6. husarskoj pukovniji. Od listopada 1882. poha\xc4\x91a Prusku vojnu akademiju, te se nakon zavr\xc5\xa1etka iste vra\xc4\x87a na slu\xc5\xbebu u 6. husarsku pukovniju. U srpnju 1886. promaknut je u \xc4\x8din poru\xc4\x8dnika, dok od 1888. godine slu\xc5\xbei u Glavnom sto\xc5\xbeeru u Berlinu. U sije\xc4\x8dnju 1891. unaprije\xc4\x91en je u \xc4\x8din konji\xc4\x8dkog satnika, dok od velja\xc4\x8de te iste godine slu\xc5\xbei u sto\xc5\xbeeru XIV. korpusa sa sjedi\xc5\xa1tem u Karlsruheu. U sto\xc5\xbeeru navedenog korpusa slu\xc5\xbei idu\xc4\x87e dvije godine, da bi u listopadu 1893. postao zapovjednikom satnije u 1. ulanskoj pukovniji. Od 1895. ponovno se nalazi na slu\xc5\xbebi u Glavnom sto\xc5\xbeeru u kojem slu\xc5\xbei do svibnja 1896. kada prelazi na slu\xc5\xbebu u sto\xc5\xbeer 14. pje\xc5\xa1a\xc4\x8dke divizije smje\xc5\xa1tene u D\xc3\xbcsseldorfu._NEWLINE_U o\xc5\xbeujku 1897. promaknut je u \xc4\x8din bojnika, dok u srpnju 1899. prelazi na slu\xc5\xbebu u sto\xc5\xbeer IV. vojnog podru\xc4\x8dja. U rujnu 1903. unaprije\xc4\x91en je u potpukovnika, nakon \xc4\x8dega u listopadu te iste godine postaje zapovjednikom 2. gardijske ulanske pukovnije. U svibnju 1906. promaknut je u pukovnika, da bi u rujnu postao na\xc4\x8delnikom sto\xc5\xbeera VI. korpusa kojim je tada zapovijedao Remus von Woyrsch. U navedenom sto\xc5\xbeeru slu\xc5\xbei idu\xc4\x87e dvije godine, do prosinca 1908., kada dobiva zapovjedni\xc5\xa1tvo nad 11. konji\xc4\x8dkom brigadom smje\xc5\xa1tenom u Breslauu. U svibnju 1910. promaknut je u \xc4\x8din general bojnika, dok u velja\xc4\x8di 1913. dosti\xc5\xbee \xc4\x8din general poru\xc4\x8dnika kada postaje glavnim inspektorom 2. konji\xc4\x8dke inspekcije koja je imala sjedi\xc5\xa1te u Stettinu.\n_START_SECTION_\nPrvi svjetski rat\n_START_PARAGRAPH_\nNa po\xc4\x8detku Prvog svjetskog rata Garnier postaje zapovjednikom 4. konji\xc4\x8dke divizije koja je na Zapadnom boji\xc5\xa1tu podr\xc5\xbeavala napredovanje 3. armije kojom je zapovijedao Max von Hausen. Garnier tako sudjeluje u prodoru kroz Belgiju, te u opsadi Liegea. Nakon zauzimanja Liegea, Garnier sa 4. konji\xc4\x8dkom divizijom sudjeluje u borbama na Sommi, kod Arrasa i kod Ypresa._NEWLINE_U studenom 1914. Garnier je sa 4. konji\xc4\x8dkom divizijom premje\xc5\xa1ten na Isto\xc4\x8dno boji\xc5\xa1te gdje je 21. studenog 1914. ranjen u borbama kod Ciechanowa. Nakon oporavka od posljedica ranjavanja, u kolovozu 1915. postaje zapovjednikom 6. konji\xc4\x8dkog zapovjedni\xc5\xa1tva koje se nalazilo u sastavu 10. armije pod zapovjedni\xc5\xa1tvom Hermanna von Eichhorna. Zapovijedaju\xc4\x87i navedenom formacijom sudjeluje u borbama na rijeci Njemen i oko Vilne._NEWLINE_U lipnju 1916. premje\xc5\xa1ten je na Zapadno boji\xc5\xa1te gdje preuzima zapovjedni\xc5\xa1tvo nad V. pri\xc4\x8duvnim korpusom zamijeniv\xc5\xa1i na tom mjestu Ericha von G\xc3\xbcndella. Sa navedenim korpusom sudjeluje u borbama u Champagni i Sommi. Za uspje\xc5\xa1no zapovijedanje 17. listopada 1916. odlikovan je ordenom Pour le M\xc3\xa9rite kojeg mu je uru\xc4\x8dio car Vilim osobno._NEWLINE_Krajem kolovoza 1917. postaje zapovjednikom VII. pri\xc4\x8duvnog korpusa kojim je do tada zapovijedao Franz von Soden. Navedeni korpus dr\xc5\xbeao je polo\xc5\xbeaje oko Reimsa na relativno mirnom dijelu boji\xc5\xa1ta. U prosincu 1917. promaknut je u generala konjice, nakon \xc4\x8dega je u o\xc5\xbeujku 1918. godine umirovljen.\n_START_SECTION_\nPoslije rata\n_START_PARAGRAPH_\nOtto von Garnier preminuo je 17. lipnja 1947. godine u 89. godini \xc5\xbeivota u Hechingenu. Njegova k\xc4\x87er Huberta bila je udana za generala Dietricha von Choltitza koji je za vrijeme Drugog svjetskog rata bio vojni guverner Pariza.'